Gauff wen eerste WTA-titel | Netwerk24
Die 15-jarige Amerikaner het Letland se Jelena Ostapenko (22) met 6-3, 1-6, 6-2 in die eindstryd van die Linz Ope in Oostenryk geklop.
Coco Gauff. Foto: Getty Images
Gauff het 'n droomweek in Linz afgesluit deur die jongste speler sedert 2004 te word wat 'n WTA-toernooi wen. Sy is op 15 jaar en 214 dae net 'n raps ouer as wat die Tsjeg Nicole Vaidisova (15 jaar en 177 dae) ten tyde van haar 2004-triomf in Vancouver was.
"Ek sal dié dag vir die res van my lewe onthou," het 'n verheugde Gauff gesê nadat sy vir 'n paar minute 'n staande ovasie van die skare gekry het.
"Ek het 'n ongelooflike week gehad en hoop om in die toekoms terug te keer."
Gauff sal Maandag van 110de op die wêreldranglys tot diep in die top-80 opskuif en só die jongste Amerikaner in die top-100 op die wêreldranglys word sedert Jennifer Capriati in 1990.
Vir die tienersensasie is dié oorwinning die grootste oomblik van 'n jaar wat reeds wonderlike prestasies opgelewer het.
Sy het haarself aan die wyer wêreld bekend gestel deur in haar buiging by Wimbledon met Venus Williams af te reken en al die pad tot in die vierde ronde te vorder.
'n Maand later by die Amerikaanse Ope het sy die derde ronde gehaal.
Sondag in Linz het sy 'n lelike wind gesluk in die tweede stel en drie van haar afslaanpotte verloor, net om dit in die derde stel agter haar te sit en tot 5-1 te storm.
Haar senuwees het haar in daardie stadium vir 'n wyle in die steek gelaat en sy het die volgende twee potte verloor, maar daarna kon Ostapenko haar nie verder van die deur hou nie.